אנדריי רבס

אנדריי רֶבֶס (André Révész; ברומנית: Andrei Révész; 1912 – 24 בדצמבר 1999) היה פסל וצייר ישראלי.

ביוגרפיה
נולד בטרגו מורש שבטרנסילבניה (אז חלק מן האימפריה האוסטרו-הונגרית, כיום ברומניה) למשפחה אמידה. אביו היה סוחר והחזיק במלון ובחנות לספרים ומכשירי כתיבה במרכז העיר. כבר בגיל צעיר למד ציור ופיסול. בשנת 1930 נסע לבודפשט, שם התקבל לאקדמיה לאמנות. כיוון שהחליט שהלימודים באקדמיה שמרניים מדי, עזב לפריז, שם המשיך בלימוד פיסול באקדמיה הלאומית. פסליו הוצגו בגלריות בפריז ובבודפשט. 
הוא נשאר בפריז עד לכיבושה בידי הנאצים ב-1940 ואז שב לטרגו מורש, נישא ונולד לו בן.
בעקבות סיפוח טרנסילבניה להונגריה נשלח ב-1943 לעבודות כפייה בסרביה ולאחר מכן לחזית הרוסית באוקראינה, משם הצליח לברוח בחזרה לבודפשט כשהוא מתחזה לקתולי. הוריו, אחיו, רעייתו ובנו נספו בשואה.

לאחר המלחמה שב רבס לטרנסילבניה, נישא בשנית ונולד לשניים בן.
ב-1947 הציג בתערוכת יחיד בבוקרשט.
בשנת 1948 הקים וניהל תיאטרון בובות בטרגו מורש. התיאטרון וכן מרבית רכוש המשפחה הולאמו בידי
השלטונות הקומוניסטים הרומנים, אולם הסטודיו נותר ברשותו ובו המשיך לפסל. בנוסף, עיצב כיכרות בערים שונות ברומניה.

ב-1959 עלה לישראל עם משפחתו והתיישב בחולון. בשנים 1961–1963 הקים והפעיל תיאטרון בובות בשם "גיל-גל". התיאטרון הציג את "אלדין" ו"נאסר א-דין" ברחבי הארץ. דליה פרידלנד ומשה טימור
נמנו על השחקנים שדיבבו את הדמויות. רבס העביר את ניהול התיאטרון למפעילי הבובות ותוך זמן קצר הפסיק התיאטרון את פעילותו.
בשנת 1971 רכש סטודיו וגלריה ביפו העתיקה. את הסטודיו והגלריה ניהלה אשתו.
ב-1983 השתתף בתערוכת "אקספו" בבזל שבשווייץ.
ב-1967 הוענק לו פרס נורדאו הניתן לאמנים יוצאי הונגריה.
ב-1999 הוענק לו התואר יקיר העיר חולון.

האנדרטאות החשובות שלו בישראל הן:
אנדרטת האנייה סטרומה בכיכר סטרומה בחולון.
אנדרטת לוחמי גטו ורשה בקיבוץ מעלה החמישה.

ב-2014, במסגרת מפעל הנצחת אמנים ואנשי במה של עיריית תל אביב, נקבעה לוחית זיכרון בכניסה לביתו של רבס בסמטת נתיב המזלות 3 ביפו העתיקה.

קישורים חיצוניים

 
 אנדריי רבס באתר עיריית חולון
 אנדריי רבס באתר מרכז תיאטרון בובות חולון

הערות שוליים

פסלים ישראלים
ציירים ישראלים
בובנאים ישראלים
זוכי פרס נורדאו
ישראלים ילידי האימפריה האוסטרו-הונגרית
יקירי חולון
עולים בשנות ה-1950
אישים הקבורים בבית הקברות ירקון
ישראלים שנולדו ב-1912
ישראלים שנפטרו ב-1999